钦定古今图书集成/理学汇编/经籍典/第056卷 > 郑樵六经奥论 > 《河图八卦大衍之数》
## 钦定古今图书集成/理学汇编/经籍典/第056卷 > 郑樵六经奥论 > 《河图八卦大衍之数》

天地之数五十有五，而《河图》四十有五。虚十而不用，
何也？盖十数虽不用，然一与九为十，二与八为十，三
与七为十，合居中之五数，纵横皆十五，是知十数不
用之中，有至用者存焉。《河图》之数四十五，而八卦之
数三十六。虚九数而不用，何也？盖九数虽不用，然干
之与坤，其数则九。〈干三坤六〉《震》之与《巽》，其数则九。〈震五巽四〉《坎》
之与《离》，其数则九。〈坎五离四〉《艮》之与《兑》，其数则九。〈艮五兑四〉是
知九数不用之中，有至用者存焉。天地之数五十有
五，而《大衍》之数五十虚五数而不用，何也？盖五数虽
不用，然天一生水，加五数为六，故曰“地六成之。”地二
生火，加五数为七，故曰“天七成之。”天三生木，加五数
为八，故曰“地八成之。”地四生金，加五数为九，故曰“天
九成之。”天五生土，加五数为十，故曰“地十成之。”是知
五数不用之中，有至用者存焉。《易》之为数，无往而不
合。何疑九数之不可为《河图》，十数之不可为《洛书》哉！